Torsten Schack Pedersen (V), 2006-05-11:
Jeg er glad for, at Enhedslisten har rejst dagens forespørgsel.
Regeringens globaliseringsstrategi er nemlig så fremragende et papir, at det fortjener al den omtale, man kan ønske sig.
Nu har regeringen i en årrække slået fast, at Danmark naturligvis skal leve op til Barcelonamålsætningen om at bruge 1 pct. af landets samlede produktion på offentligt finansieret forskning.
Med regeringens velfærdsudspil og globaliseringsstrategi er der fremlagt en konkret finansieringsplan for at nå dette ambitiøse mål.
Frem mod år 2010 vil der blive investeret yderligere knap 11 mia. kr. i forskning og udvikling.
Dermed når vi i år 2010 Barcelonamålsætningen, og vi gør det med en glidende indfasning, så forskningsmiljøerne også får mulighed for at sikre bedst mulig udnyttelse af de mange ekstra penge.
Det er nøjagtig den opskrift, som forskningsverdenen har ønsket sig, og det lever regeringen nu op til.
Da forslagene blev fremlagt, var der således megen ros til regeringen fra forskningsverdenen netop for at sikre en fremadrettet plan, som giver sikkerhed i årene fremover.
Regeringens globaliseringsstrategi er et omfattende papir med 350 konkrete forslag.
For ét er at bevilge pengene til forskning og udvikling, noget andet er – og det er afgørende – at vi sikrer, at vi får størst muligt udbytte af de ekstra midler.
Flere offentlige forskningsmidler skal udbydes i konkurrence.
I dag er det kun omkring en tredjedel af de danske offentlige forskningsmidler, der udbydes i konkurrence.
Det skal øges til halvdelen frem mod 2010.
Det betyder ikke, at der er nogle områder, der fremover skal have mindre.
Det er derimod en klar prioritering, at der i forbindelse med de ekstra midler, som hele forskningsområdet bliver tilført i årene fremover, gennem konkurrence og kvalitetsvurderinger sikres det bedste udbytte af den massive investering, som der lægges op til.
Samtidig skal det være muligt at opnå støtte til større og længerevarende forskningsprojekter.
Den strategiske forskning skal styrkes, og rammerne for internationalt forskningssamarbejde skal styrkes.
Universiteternes basisbevillinger skal fordeles efter klare kriterier og kvalitet og ikke være historisk betingede.
Videnskabsministeren har forespurgt hos universiteter og sektorforskningsinstitutioner for at få en tilbagemelding om, hvilke konstruktioner de forskellige institutioner kunne forestille sig.
Man kan allerede forestille sig en lang række spændende løsninger, men intet er – som det allerede er sagt – på plads endnu.
Processen har allerede været særdeles spændende at følge, og det bliver afslutningen bestemt også.
Alt i alt rummer regeringens globaliseringsstrategi en lang række spændende tiltag og forslag.
Finansieringen er nøje koblet til de igangværende velfærdsforhandlinger.
De partier, der konstruktivt vil bidrage til velfærdsforhandlingerne, vil derfor også være med til at udmønte globaliseringspuljen, som det fremgår af velfærdsudspillet.
Jeg håber derfor, at et bredt flertal vil bakke op om velfærdsforhandlingerne og dermed også være med til at fordele globaliseringspuljen.
Det bliver spændende at se, hvor mange partier der er klar til at sætte handling bag de mange flotte ord, som forskningsområdet har fået de senere år.
Ellers må man jo nøgternt konstatere, at der blot har været tale om tom tale.
På vegne af Venstre, Dansk Folkeparti og Det Konservative Folkeparti skal jeg derfor fremsætte følgende forslag til vedtagelse: Forslag til vedtagelse
»Folketinget konstaterer, at regeringen har fremlagt sin strategi i forbindelse med Globaliseringsrådets arbejde.
Regeringen forhandler i øjeblikket med en række partier om velfærdsreformer, og partierne bag velfærdsreformerne vil også være med til at udmønte globaliseringspuljen.
Regeringens globaliseringsstrategi vil danne grundlag for drøftelserne med partierne.«